Akud yuzzel, iɣawel. Adeg yaḥreṣ; ula d ulawen yeččaten ṭṭiq, uɣalen d iẓekwan i lxiq ten-izedɣen. Ǧiǧi Nait
Di tallit-nneɣ imdanen akk ttlejlijen, shetrifen s ibeddi; ttneggizen akk sya wesya, yiwen ur yesɛi akud ad yessendi tameẓẓuɣt, ad yesmuzget i wid d wayen i as-d-izzin. Amdan, am ugama, d adlis yeldin, yettraǧun yal tikelt, di yal tallit, win ara t-yeɣren, ara d-yessefrun lesrar-is d inumak-is.
Tikta deg wallaɣen uɣalent amzun d lminat yettraǧǧun ad ṭreḍqent. Ttwaneṭlen wulawen. Allen ɣas brarḥent ur ttwalint, uɣalent amzun d uruzen ittwanṭlen deg udmawen-nneɣ. Deg-sent tettuɣal-d tikwal tafat maca si telqqay-nsent ttbant-d d anu berriken, yeččuren d urrif, ssikident ur ttwalint; yuɣ lḥal d ilem i tent-izedɣen.Tikwal-nniḍen ittawwi-tent uzaylal, zrent di temḍellas n wallaɣ, almi yuɣalent am teftilin yedreɣlen: ldint, iẓri ulac!
Frurxent tedyanin, raben wazalen, dderment tirga, idrem wemdan di tfekwin, nqedwan deg-s iḥulfan.
Tifekwin bḍant d azegnen, fesrent di tegnitt am icifaḍ immelsen, ittwaḍeqren mi qqerṣen. Ifassen ttwagezmen, nneṣlen-d si lǧedra-nsen, mbezrurɛen deg wennar, wa yeṭṭef lfuci, wayeḍ d tiḥdert n waɣrum yufa deg ugudu! Di tlemmast n rmim-nni, deg wexxam-nni yuqlen d axrib, yennuɣ was d yiḍ, yuɣwas uyaziḍ, ilul was amynut am akken ilul yiḍelli d send-iḍelli d wiyaḍ deffir-sen; lulen ur d-wwin ur d-slulen kra umaynut, ala rmim ɣef rmim i s-id-gellun.
Ma d amnay ibedd, ad d-yettwali s nnig tiɣilt, akin i ugemmaḍ am win i d-iɛussen ɣef tarwa-s… yexsi yiṭij t-izedɣen.
Mi t-nwala, nɣil yuɣal-d laman; ad staɛfun yedmaren-nneɣ seg wejfal n wul i ten-id-yerẓan. Ad staɛfun idmaren-nneɣ seg waḥlalas iten-iflan. Nɣil ad sgunfun wulawen yettedwiwisen si yir tignatin ɣer-sen i d-yestufan. ɣas akken amdan d iman-is kan i yesɛa d ayla, ɣas akken tidet neẓra ur tettmettat ara, maca nettmettat yal ass sdat wallen n tidet-nni i aɣ-d-ittmuqulen ur tewwi iri. Immut wemdan izedɣen amdan, mmuten iḥulfan, kkawen deg wul idammen ittazzalen deg iẓuran-is, kenfent tfeswin, rɣant tayriwin!
Irgazen, tilawin, imɣaren d temɣarin, arrac akked teḥdayin, uɣalen d icelman yettawi waḍu, ifadden-nsen d uffal ur zmiren i tikli, ɣas iḥulfan d asuḍu. Tisiswa kkusment, ssusment, yekfa usrugmet deg-sen;d ayen ur sniẓẓifent sdat n rmim-nni ideg zedɣen. Dduzen yifwaden, lqaɛa teẓḍa s tfekwin n yimdanen, ala tifekwin inneslaxen i la d-ittlalen. Ula d tibḥirin d iqerra ittwagezmen i la d-imeqqin deg-sent; tibḥirin-nni yeǧǧuǧgen s tezweɣ n idamen. Ger wannect-a yakk, anida yuɣal wemdan ittḥulfun? Waqila dayen, yennejla wemdan seg wul n wemdan?!
Akud yuzzel, iɣawel. Adeg yaḥreṣ; ula d ulawen yeččaten ṭṭiq, uɣalen d iẓekwan i lxiq ten-izedɣen.
Ǧiǧi Nait
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn tpi_Latn